|  |
| --- |
| Republika Hrvatska  Županijski sud u Sisku  Ured predsjednice |

Broj: 7 Su-585/2024.-2

U Sisku 16. listopada 2024.

Na temelju članka 160. Zakona o državnim službenicima ("Narodne novine" broj 155/2023) i članka 2. Uredbe o raspisivanju i provedbi javnog natječaja i internog oglasa u državnoj službi ("Narodne novine" broj 78/17, 89/19), uz prethodno odobrenje Ministarstva pravosuđa, uprave i digitalne transformacije broj Klasa: 119-03/24-04/68, Ur.br.: 514-08-03-04/03-24-13 od 9. listopada 2024., Županijski sud u Sisku raspisuje

JAVNI NATJEČAJ

za prijam službenika u državnu službu na neodređeno vrijeme,

na radno mjesto I. vrste

Radno mjesto I. vrste

- sudski savjetnik, jedan izvršitelj

Stručni uvjeti:

- završen diplomski sveučilišni studij prava odnosno integrirani preddiplomski i diplomski sveučilišni studij prava

- položen pravosudni ispit

Osim navedenih uvjeta, kandidati/kinje moraju ispunjavati i opće uvjete za prijam u državnu službu, propisane odredbama članka 52. Zakona o državnim službenicima.

U državnu službu ne može biti primljena osoba za čiji prijam postoje zapreke iz članka 54. Zakona o državnim službenicima.

Na javni natječaj se mogu prijaviti osobe oba spola.

Osobe se primaju u državnu službu uz probni rad od 3 (tri) mjeseca.

U prijavi na javni natječaj potrebno je navesti naziv tijela kojemu se upućuje prijava, osobne podatke podnositelja prijave (ime i prezime, adresa stanovanja, broj telefona odnosno mobitela, po mogućnosti adresa e-pošte) i naziv radnog mjesta na koje se prijavljuje, te popis dokumentacije koja se prilaže uz prijavu.

Prijavu je potrebno vlastoručno potpisati.

Uz prijavu na javni natječaj kandidati su dužni priložiti i:

- životopis

- dokaz o hrvatskom državljanstvu (preslika osobne iskaznice, vojne iskaznice, putovnice ili domovnice),

- dokaz o stečenoj stručnoj spremi (preslika diplome),

- dokaz o položenom pravosudnom ispitu,

- elektronički zapis o radnopravnom statusu (e-radna knjižica) ili potvrda o podacima evidentiranim u bazi podataka Hrvatskog zavoda za mirovinsko osiguranje,

- dokaz o pravu prednosti pri zapošljavanju, ukoliko ostvaruju takva prava

Isprave se prilažu u neovjerenom presliku, a prije izbora kandidat/kinja će predočiti izvornik.

Rok za podnošenje prijava je 8 (osam) dana od objave javnog natječaja u Narodnim novinama. Prijave se podnose na adresu: Županijski sud u Sisku, Ured predsjednika suda, Trg Ljudevita Posavskog 5, 44000 Sisak, s naznakom "Prijava na javni natječaj", osobno ili poštom.

Kandidatom/kinjom prijavljenim/nom na javni natječaj smatrat će se samo osoba koja podnese pravovremenu i urednu prijavu, te ispunjava formalne uvjete iz javnog natječaja. Urednom prijavom smatra se prijava koja sadržava sve podatke i priloge navedene u tekstu javnog natječaja.

Osoba koja nije podnijela pravodobnu ili potpunu prijavu ili ne ispunjava formalne uvjete iz javnog natječaja, ne smatra se kandidatom/kinjom u postupku javnog natječaja, o čemu joj se dostavlja pisana obavijest na elektroničku adresu koju je naznačila u prijavi.

Osobe koje se u prijavi na javni natječaj pozivaju na pravo prednosti kod prijma u državnu službu prema posebnom zakonu, dužne su uz prijavu priložiti svu propisanu dokumentaciju prema posebnom zakonu.

Kandidat/kinja koji/a može ostvariti pravo prednosti kod prijma u državnu službu sukladno članku 101. Zakona o hrvatskim braniteljima iz Domovinskog rata i članovima njihovih obitelji ("Narodne novine" broj 121/17, 98/19, 84/21, 156/23), članku 48.f Zakona o zaštiti vojnih i civilnih invalida rata ("Narodne novine" broj 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13, 98/19), članku 47. Zakona o civilnim stradalnicima iz Domovinskog rata ("Narodne novine" broj 84/21), članku 9. Zakona o profesionalnoj rehabilitaciji i zapošljavanju osoba s invaliditetom ("Narodne novine" broj 157/13, 152/14, 39/18, 32/20) i članku 22. Ustavnog zakona o pravima nacionalnih manjina ("Narodne novine" broj 155/02, 47/10, 80/10 i 93/11), dužan/na je u prijavi na javni natječaj pozvati se na to pravo te ima prednost u odnosu na ostale kandidate samo pod jednakim uvjetima.

Kandidat/kinja koji/a se poziva na pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji i člankom 47. Zakona o civilnim stradalnicima iz Domovinskog rata uz prijavu na javni natječaj dužan/na je priložiti, osim dokaza o ispunjavanju traženih uvjeta i sve potrebne dokaze dostupne na poveznici Ministarstva hrvatskih branitelja: <https://branitelji.gov.hr/zaposljavanje-843/843>.

Kandidat/kinja koji/a se poziva na pravo prednosti pri zapošljavanju u skladu s člankom 48.f Zakona o zaštiti vojnih i civilnih invalida rata, uz prijavu na javni natječaj dužan/na je osim dokaza o ispunjavanju traženih uvjeta priložiti i rješenje ili potvrdu o priznatom pravu.

Kandidat/kinja koji/a se poziva na pravo prednosti pri zapošljavanju u skladu s člankom 9. Zakona o profesionalnoj rehabilitaciji i zapošljavanju osoba s invaliditetom uz prijavu na javni natječaj dužan/na je, osim dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom.

Kandidat/kinja koji/a se poziva na pravo prednosti pri zapošljavanju u skladu s člankom 22. Ustavnog zakona o pravima nacionalnih manjina uz prijavu na javni natječaj, osim dokaza o ispunjavanju traženih uvjeta, nije dužan/na dokazivati svoj status pripadnika nacionalne manjine.

Opis poslova, podaci o plaći radnog mjesta, te pravni izvori za pripremu kandidata za testiranje objavit će se na web-stranici Županijskog suda u Sisku – <http://sudovi.hr/zssk>, u rubrici naziva Zapošljavanje – Javni natječaji; istovremeno s objavom javnog natječaja.

Komisiju za provedbu javnog natječaja (u nastavku teksta: Komisija) imenuje predsjednica Županijskog suda u Sisku.

Komisija utvrđuje listu kandidata prijavljenih na javni natječaj koji ispunjavaju formalne uvjete iz javnog natječaja, čije su prijave pravodobne i potpune i kandidate/kinje s te liste upućuju na testiranje i razgovor (intervju) s Komisijom.

Vrijeme i mjesto održavanja testiranja i razgovora s Komisijom biti će objavljen najmanje pet dana prije dana određenog za testiranje na web stranici suda: http://sudovi.hr/zssk, u rubrici naziva Zapošljavanje – Javni natječaji.

Za kandidata/kinju koji/ja ne pristupi testiranju smatra se da je povukao/la prijavu i više se ne smatra kandidatom/kinjom prijavljenim/nom na javni natječaj.

Izabrani/na kandidat/kinja biti će pozvan/na da u primjerenom roku dostavi uvjerenje nadležnog suda da se protiv njega/nje ne vodi kazneni postupak, uvjerenje o zdravstvenoj sposobnosti za obavljanje poslova radnog mjesta i druge izvornike dokaza o ispunjavanju formalnih uvjeta iz javnog natječaja, uz upozorenje da se nedostavljanje traženih isprava smatra odustankom od prijma u državnu službu.

Ukoliko se na javni natječaj ne prijave osobe koje ispunjavaju propisane uvjete, odnosno, ukoliko prijavljeni kandidati/kinje ne zadovolje na testiranju i razgovoru s kandidatima/kinjama, predsjednica suda će obustaviti postupak javnog natječaja.

O rezultatima javnog natječaja kandidati/kinje biti će obaviješteni javnom objavom rješenja o prijmu izabranog kandidata/kinje na web-stranici Ministarstva pravosuđa, uprave i digitalne transformacije (mpu.gov.hr) i web-stranici Županijskog suda u Sisku – <https://sudovi.hr/zssk> rubrici naziva Zapošljavanje – Javni natječaji.

Dostava rješenja svim kandidatima/kinjama smatra se obavljenom istekom osmog dana od javne objave na web stranici Ministarstva pravosuđa, uprave i digitalne transformacije.

ŽUPANIJSKI SUD U SISKU